CELEX: 32014R0502
Language: ro
Date: 2014-03-11 00:00:00
Title: Regulamentul delegat (UE) nr. 502/2014 al Comisiei din 11 martie 2014 de completare a Regulamentului (CE) nr. 73/2009 al Consiliului și a Regulamentului (UE) nr. 1307/2013 al Parlamentului European și al Consiliului în ceea ce privește baza de calcul a reducerilor care urmează să fie aplicate agricultorilor de către statele membre datorită reducerii liniare a plăților în 2014 și disciplinei financiare pentru anul calendaristic 2014

16.5.2014   
            
            
               RO
            
            
               Jurnalul Oficial al Uniunii Europene
            
            
               L 145/20
            
         REGULAMENTUL DELEGAT (UE) NR. 502/2014 AL COMISIEI
   din 11 martie 2014
   de completare a Regulamentului (CE) nr. 73/2009 al Consiliului și a Regulamentului (UE) nr. 1307/2013 al Parlamentului European și al Consiliului în ceea ce privește baza de calcul a reducerilor care urmează să fie aplicate agricultorilor de către statele membre datorită reducerii liniare a plăților în 2014 și disciplinei financiare pentru anul calendaristic 2014
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 140a,
   având în vedere Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (2), în special articolul 8 alineatul (3),
   întrucât:
   
               (1)
            
            
               Articolul 40 alineatul (3) din Regulamentul (CE) nr. 73/2009, astfel cum a fost modificat prin articolul 6 punctul 2 din Regulamentul (UE) nr. 1310/2013 al Parlamentului European și al Consiliului (3), prevede o reducere liniară a plăților directe pentru anul 2014. Articolul 8 din Regulamentul (UE) nr. 1307/2013 prevede o ajustare a plăților directe din rațiuni de disciplină financiară. Ar trebui adoptate dispoziții care să garanteze o aplicare optimă a acestor reduceri în 2014.
            
         
               (2)
            
            
               Din motive de transparență și previzibilitate, este oportun ca metoda de calcul a ambelor reduceri din cadrul procedurii de calcul a valorii plăților care urmează să fie acordate agricultorilor pentru 2014 să corespundă cu metoda de calcul a reducerii liniare a plăților directe, datorată aplicării articolului 8 alineatul (1) din Regulamentul (CE) nr. 73/2009 și a ajustării datorate disciplinei financiare, prevăzută la articolul 11 din același regulament, așa cum se prevede la articolul 79 alineatul (1) din Regulamentul (CE) nr. 1122/2009 al Comisiei (4) și conform Regulamentului delegat (UE) nr. 635/2013 al Comisiei (5).
            
         
               (3)
            
            
               Articolul 29 alineatul (5) din Regulamentul (CE) nr. 73/2009, așa cum a fost modificat prin articolul 6 punctul 1 din Regulamentul (UE) nr. 1310/2013, prevede posibilitatea ca, începând cu 16 octombrie 2014, statele membre să plătească agricultorilor avansuri pentru cererile depuse în 2014. Pentru a asigura coerența cu normele aplicabile în 2013 în conformitate cu Regulamentul de punere în aplicare (UE) nr. 946/2013 al Comisiei (6), care prevede posibilitatea de a plăti avansuri fără a lua în considerare ajustările datorate disciplinei financiare prevăzute la articolul 11 din Regulamentul (CE) nr. 73/2009, este oportun să se prevadă că în 2014 se pot, de asemenea, plăti avansuri fără a se ține cont de ajustările datorate disciplinei financiare prevăzute la articolul 26 din Regulamentul (UE) nr. 1306/2013 al Parlamentului European și al Consiliului (7) și la articolul 8 din Regulamentul (UE) nr. 1307/2013. Începând de la 1 decembrie 2014, plata soldului ar trebui să ia în considerare rata de ajustare a disciplinei financiare aplicabile la momentul respectiv.
            
         
               (4)
            
            
               Deoarece prezentul regulament se aplică cererilor de ajutor pentru 2014, acesta ar trebui să intre în vigoare în ziua următoare datei publicării,
            
         ADOPTĂ PREZENTUL REGULAMENT:
   Articolul 1
   Reducerile datorate reducerii liniare a plăților directe în 2014, prevăzută la articolul 40 alineatul (3) din Regulamentul (CE) nr. 73/2009, precum și ajustările datorate disciplinei financiare prevăzute la articolul 8 din Regulamentul (UE) nr. 1307/2013 pentru anul calendaristic 2014 se aplică sumei plăților provenind din diferitele scheme de sprijin enumerate în anexa I la Regulamentul (CE) nr. 73/2009 la care este îndreptățit fiecare agricultor după aplicarea articolului 78 din Regulamentul (CE) nr. 1122/2009.
   Aceste reduceri se aplică înainte de aplicarea reducerilor prevăzute la articolul 79 alineatul (2) din Regulamentul (CE) nr. 1122/2009.
   Articolul 2
   Avansurile menționate la articolul 29 alineatul (5) din Regulamentul (CE) nr. 73/2009 pot fi plătite fără a se ține cont de ajustările datorate disciplinei financiare, prevăzute la articolul 26 din Regulamentul (UE) nr. 1306/2013 și la articolul 8 din Regulamentul (UE) nr. 1307/2013. Începând de la 1 decembrie 2014, plata soldului către beneficiari ține cont de rata de ajustare a disciplinei financiare aplicabile, la momentul respectiv, sumei totale a plăților directe pentru anul calendaristic 2014.
   Articolul 3
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică cererilor de ajutor introduse pentru anul 2014.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 martie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 30, 31.1.2009, p. 16.
   
      (2)  JO L 347, 20.12.2013, p. 608.
   
      (3)  Regulamentul (UE) nr. 1310/2013 al Parlamentului European și al Consiliului din 17 decembrie 2013 de stabilire a anumitor dispoziții tranzitorii privind sprijinul pentru dezvoltare rurală acordat din Fondul european agricol pentru dezvoltare rurală (FEADR), de modificare a Regulamentului (UE) nr. 1305/2013 al Parlamentului European și al Consiliului în ceea ce privește resursele și repartizarea acestora pentru anul 2014 și de modificare a Regulamentului (CE) nr. 73/2009 al Consiliului și a Regulamentelor (UE) nr. 1307/2013, (UE) nr. 1306/2013 și (UE) nr. 1308/2013 ale Parlamentului European și ale Consiliului în ceea ce privește aplicarea acestora în anul 2014 (JO L 347, 20.12.2013, p. 865).
   
      (4)  Regulamentul (CE) nr. 1122/2009 al Consiliului din 30 noiembrie 2009 de stabilire a normelor de aplicare a Regulamentului (CE) nr. 73/2009 al Consiliului în ceea ce privește ecocondiționalitatea, modularea și sistemul integrat de administrare și control în cadrul schemelor de ajutor direct pentru agricultori prevăzute de regulamentul respectiv, precum și de aplicare a Regulamentului (CE) nr. 1234/2007 al Consiliului în ceea ce privește ecocondiționalitatea în cadrul schemei de ajutoare prevăzute pentru sectorul vitivinicol (JO L 316, 2.12.2009, p. 65).
   
      (5)  Regulamentul delegat (UE) nr. 635/2013 al Comisiei din 25 aprilie 2013 de completare a Regulamentului (CE) nr. 73/2009 al Consiliului în ceea ce privește baza de calcul pentru reducerile care urmează să fie aplicate agricultorilor de către statele membre datorită ajustării plăților în 2013 și a disciplinei financiare pentru anul calendaristic 2013 (JO L 183, 2.7.2013, p. 1).
   
      (6)  Regulamentul de punere în aplicare (UE) nr. 946/2013 al Comisiei din 2 octombrie 2013 privind avansurile care trebuie plătite începând cu 16 octombrie 2013 din plățile directe enumerate în anexa I la Regulamentul (CE) nr. 73/2009 al Consiliului de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori (JO L 261, 3.10.2013, p. 25).
   
      (7)  Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549).